BEGRUNDELSE

1. BAGGRUND FOR FORSLAGET

I henhold til Rådets beslutning 2007/659/EF af 9. oktober 2007, der blev vedtaget på grundlag af artikel 299, stk. 2, i EF-traktaten (nu artikel 349 i TEUF) og ændret ved Rådets afgørelse 896/2011/EU af 19. december 2011, bemyndiges Frankrig til i sit europæiske område at anvende en reduceret punktafgiftssats på "traditionel" rom fremstillet i Frankrigs oversøiske departementer. Den reducerede sats kan være under den minimumspunktafgiftssats, der er fastsat i direktiv 92/84/EØF, men må højst være 50 % lavere end den nationale standardsats for alkohol. Den reducerede punktafgiftssats anvendes på et årligt kontingent på 120 000 hl ren alkohol. Undtagelsen udløber den 31. december 2013.

Formålet med denne foranstaltning er at kompensere producenter fra Frankrigs oversøiske departementer for deres konkurrencemæssige ulemper som følge af disse regioners fjerne beliggenhed, deres status som øsamfund, deres lille areal, deres vanskelige topografiske og klimatiske forhold samt deres økonomiske afhængighed af nogle få produkter, navnlig værdikæden fra sukkerrør over sukker til rom. Disse forhold er vedvarende og kumulative og hæmmer alvorligt regionerne i deres udvikling.

Den 12. marts 2013 anmodede de franske myndigheder Kommissionen om at forelægge et forslag til Rådets afgørelse om forlængelse af Rådets beslutning 2007/659/EF under uændrede betingelser i yderligere syv år indtil den 31. december 2020. Denne anmodning blev suppleret og ændret den 3. juli og den 2. august 2013. Navnlig anmodede de franske myndigheder Kommissionen om at udvide anvendelsesområdet for Rådets beslutning, således at den også omfatter afgiften "cotisation sur les boissons alcooliques" (også kendt som "vignette de sécurité sociale" (VSS)), et bidrag til den nationale sygesikring, der opkræves på alkoholholdige drikkevarer, og som har til formål at imødegå de helbredsmæssige risici, der er forbundet med umådeholdent forbrug af alkohol. De franske myndigheder anmodede endvidere om, at Rådets beslutning 2007/695/EF ændres med tilbagevirkende kraft, dvs. fra den 1. januar 2012, således at den også giver mulighed for at anvende en reduceret sats for VSS-afgiften på "traditionel" rom fremstillet i de fire franske regioner i den yderste periferi, der er opført i Rådets afgørelse 2007/659/EF.

2. KENDETEGN VED DET FRANSKE OG DET EUROPÆISKE MARKED FOR ROM OG VED UNDTAGELSESORDNINGEN

Størrelsen af det europæiske marked for rom har varieret i tidens løb, men viser en samlet stigning fra omkring 250 000 - 300 000 hl ren alkohol i slutningen af 1980'erne til ca. 800 000 hl i dag (jf. tabel 1).

Mens størrelsen af det europæiske marked for rom er omtrent tredoblet siden slutningen af 1980'erne, er mængden af rom fra Frankrigs oversøiske departementer, der sælges på det europæiske marked, kun fordoblet siden begyndelsen af 1990'erne og kun vokset med 50 % siden slutningen af 1980'erne. Dette har medført et fald i andelen af rom fra Frankrigs oversøiske departementer på det samlede europæiske marked fra ca. 50 % i slutningen af 1980'erne til ca. 25 % i dag, hvor andelen ser ud til at have stabiliseret sig.

Udsvinget fra det ene år til det andet i det samlede europæiske markeds størrelse har været helt oppe på ca. 150 000 hl ren alkohol eller ca. 20 % af det årlige marked, f.eks. i perioderne 2002-2004 og 2007-2010. Disse udsving har afspejlet sig i salgsmængden for rom fra både tredjelande og Frankrigs oversøiske departementer. I 2011 var de vigtigste oprindelseslande for importeret rom fra tredjelande Cuba, Venezuela, Brasilien, De Forenede Stater og Mexico. Rom fremstillet i Frankrigs oversøiske departementer blev hovedsagelig eksporteret til Frankrigs europæiske område (71 %) og til andre EU-lande (27 %), særlig Spanien og Tyskland.

Tabel 1

Udviklingen på det europæiske marked for rom

(hektoliter ren alkohol)

År || I alt || Rom fra tredjelande || Rom fra Frankrigs oversøiske departementer (FOD) || FOD's andel (%)

1986 || 313 459 || 152 252 || 161 207 || 51 %

1987 || 300 152 || 158 117 || 142 035 || 47 %

1988 || 252 877 || 130 976 || 121 901 || 48 %

1989 || 293 462 || 161 485 || 131 977 || 45 %

1990 || 368 913 || 227 975 || 140 938 || 38 %

1991 || 336 252 || 221 861 || 114 391 || 34 %

1992 || 332 145 || 223 522 || 108 623 || 33 %

1993 || 322 743 || 231 059 || 91 684 || 28 %

1994 || 357 936 || 253 215 || 104 721 || 29 %

1995 || 284 178 || 184 835 || 99 343 || 35 %

1996 || 359 295 || 249 239 || 110 056 || 31 %

1997 || 453 050 || 354 858 || 98 192 || 22 %

1998 || 500 295 || 395 031 || 105 264 || 21 %

1999 || 567 449 || 428 790 || 138 659 || 24 %

2000 || 645 237 || 495 625 || 149 612 || 23 %

2001 || 695 033 || 534 316 || 160 717 || 23 %

2002 || 734 249 || 557 458 || 176 791 || 24 %

2003 || 880 653 || 713 535 || 167 118 || 19 %

2004 || 727 772 || 569 278 || 158 494 || 22 %

2005 || 726 876 || 571 317 || 155 559 || 21 %

2006 || 791 542 || 626 157 || 165 385 || 21 %

2007 || 785 695 || 608 449 || 177 246 || 23 %

2008 || 851 748 || 657 725 || 194 023 || 23 %

2009 || 720 958 || 523 172 || 197 786 || 27 %

2010 || 838 749 || 640 923 || 197 826 || 24 %

2011 || 809 393 || 603 911 || 205 485 || 25 %

2012 || 764 490 || 574 562 || 189 928 || 25 %

Kilde: Eurostat

Hvis man sammenligner udviklingen på det samlede europæiske marked med udviklingen på den europæiske del af det franske marked i løbet af det seneste årti, dvs. mellem 2000 og 2010/2012, kan man se, at visse mønstre er fælles for begge markeder, men at udviklingen på det franske marked har været langt mere dynamisk (tabel 2):

· Mens den årlige vækstrate for det samlede europæiske marked for rom i gennemsnit lå på mellem to og tre procent, var den næsten dobbelt så høj på det franske marked.

· Mens mængden af rom, der blev importeret fra tredjelande mellem 2000 og 2010 steg med ca. 50 000 hl ren alkohol på det samlede europæiske marked, steg den med ca. 20 000 hl ren alkohol på det franske marked - et marked, der udgør en fjerdedel af hele det europæiske marked.

Tabel 2

Udviklingen på det den europæiske del af franske marked for rom (hektoliter ren alkohol)

|| Frigivet til forbrug til reduceret punktafgiftssats || Uden for kontingent || Fra tredjelande || I alt

2000 || 78 300 || 30 000 || 1 000 || 109 300

2001 || 86 200 || 26 500 || ||

2002 || 86 900 || 37 000 || ||

2003 || 86 400 || 26 200 || ||

2004 || 87 900 || 30 800 || ||

2005 || 90 000 || 35 500 || 5 500 || 131 000

2006 || 90 000 || 33 500 || ||

2007 || 96 100 || 33 500 || ||

2008 || 99 500 || 33 000 || ||

2009 || 102 400 || 32 400 || ||

2010 || 105 700 || 40 600 || 20 000 || 166 300

2011 || 108 900 || 28 500 || ||

2012 || 109 800 || 24 975 || 21 395 || 156 170

Kilde: De franske myndigheder, Kommissionens egne beregninger

Ifølge de franske myndigheder er markedsandelen for rom fra tredjelande på den europæiske del af det franske marked steget fra mindre end 1 % i 2000 til 4,2 % i 2005, 12 % i 2010 og 13,7 % i 2012. I samme periode faldt denne imports markedsandel fra 77 % til 75 % på det samlede europæiske marked.

Hovedårsagen til "traditionel" roms stærke position på det franske marked er, at Frankrig har fået lov til at anvende en reduceret punktafgiftssats på "traditionel" rom, som dog højst må være 50 % lavere end standardsatsen. Desuden har Frankrig siden 2012 også anvendt en reduceret sats for VSS-afgiften for at kompensere for en ændring i metoden til beregning af denne afgift. Ifølge den nye metode beregnes VSS-afgiften pr. hl ren alkohol i stedet for pr. hl alkohol, hvilket stiller stærk "traditionel" rom ufordelagtigt i forhold til rom fra tredjelande. Sammenlagt betyder de to afgifter, at Frankrig nu opkræver 1 264,20 EUR pr. hl ren alkohol for "traditionel" rom og 2 193,00 EUR pr. hl ren alkohol for rom fra tredjelande (tabel 3).

Tabel 3

Punktafgift og VSS-afgift på "traditionel" rom og konkurrerende rom - pr. hl ren alkohol -

Sats ved årets udgang || Rom fra FOD || Al anden rom || Fordel for rom fra FOD

Punkt­afgift || VSS-afgift[1] || I alt || Punkt­afgift || VSS-afgift[2] || I alt || EUR pr. hl ren alkohol || Reduktion i forhold til summen af standardsatserne

2008 || 835,00 || 325,00 || 1 160,00 || 1 450,00 || 325,00 || 1 775,00 || 615,00 || 34,6 %

2009 || 848,00 || 400,00 || 1 248,00 || 1 471,75 || 400,00 || 1 871,75 || 623,75 || 33,3 %

2010 || 858,38 || 400,00 || 1 258,38 || 1 512,96 || 400,00 || 1 912,96 || 654,58 || 34,2 %

2011 || 859,24 || 400,00 || 1 259,24 || 1 514,47 || 400,00 || 1 914,47 || 655,23 || 34,2 %

2012[3] || 903,00 || 361,20 || 1 264,20 || 1 660,00 || 533,00 || 2 193,00 || 928,80 || 42,4 %

2013 || 918,80 || 367,52 || 1 286,32 || 1 689,05 || 542,33 || 2 231,38 || 945,06 || 42,4 %

Kilde: Kommissionens egne beregninger

Denne politik har medvirket til at holde "traditionel" roms markedsandel på markedet i Frankrigs europæiske område oppe på 87 %, hvilket er langt over markedsandelen på resten af EU-markedet, hvor den fortsat er begrænset til lidt over 10 %. På den anden side har politikken også haft sin pris i form af indtægtstab for de franske skattemyndigheder. Når både den reducerede punktafgift, den reducerede VAT-afgift og den tabte momsindtægt tages i betragtning, skønnes indtægtstabet at være steget fra ca. 70 mio. EUR i 2007 til over 120 mio. EUR i 2012 (tabel 4)[4].

Tabel 4

Tabt indtægt som følge af reduceret punktafgift og VSS-afgift på "traditionel" rom

|| Salg af rom fra FOD, der er omfattet af kontingentet[5] (hl ren alkohol) || Forskellen i punktafgift mellem rom fra FOD og anden spiritus[6] (EUR pr. hl ren alkohol) || Indtægtstab på punktafgifter og VSS-afgifter som følge af de reducerede satser for rom fra FOD (mio. EUR) || Tabt momsindtægt (19,6 % af punkt­afgifter og VSS-afgifter) (mio. EUR)

2007 || 96 100 || 615,00 || 59,1 || 11,6

2008 || 99 500 || 615,00 || 61,2 || 12,0

2009 || 102 400 || 623,75 || 63,9 || 12,5

2010 || 105 700 || 654,58 || 69,2 || 13,6

2011 || 108 900 || 655,23 || 71,3 || 14,0

2012 || 109 800 || 928,80 || 102,0 || 20,0

Kilde: Kommissionens egne beregninger

3. OMKOSTNINGSMÆSSIGE ULEMPER OG UNDTAGELSESBESTEMMELSENS PROPORTIONALITET

I vurderingen af undtagelsesbestemmelsens proportionalitet, dvs. af om det er rimeligt at yde kompensation til producenter af "traditionel" rom i Frankrigs oversøiske departementer, er der tre aspekter, der bør tages i betragtning:

· forskellen i produktionsomkostninger (inkl. fragtomkostninger)

· forskellen i udgifter til markedsføring som følge af højere punktafgift og VSS-afgift på større flasker og rom med højere alkoholindhold

· udviklingen i markedsandelen for "traditionel" rom på både det franske marked og det samlede europæiske marked.

Hvad det sidstnævnte aspekt angår, har ovenstående tal allerede vist, at markedsandelen for "traditionel" rom i Frankrigs europæiske område (hvor der er indført afgiftsfordele for denne rom) synes fortsat at være faldende, mens den ser ud til at have stabiliseret sig på resten af det europæiske marked (hvor der ikke er nogen afgiftsfordele).

3.1 Forskel i produktionsomkostningerne

Det bedste udgangspunkt for at sætte tal på de negative økonomiske konsekvenser, som de særlige kendetegn og begrænsninger for regionerne i den yderste periferi har for producenterne af rom, er forskellen i produktionsomkostninger i forhold til rom fremstillet i andre dele af verden, herunder omkostningerne ved fragt til Europa/Frankrigs europæiske område.

På trods af alle bestræbelser på at modernisere værdikæden fra sukkerrør over sukker til rom i Frankrigs oversøiske departementer er omkostningerne ved produktion af afsættelig rom ifølge de oplysninger, de franske myndigheder har forelagt, ca. tre gange så høje som for produktionen i andre regioner i verden. Mens rom fremstillet i Frankrigs oversøiske departementer kan importeres til omkostninger (herunder fragt- og forsikringsomkostninger) på ca. 300 EUR pr. hl ren alkohol, kan rom fremstillet i andre dele af verden importeres til en pris af ca. 100 EUR pr. liter ren alkohol (tabel 5).

Tabel 5

Omkostningsforskellen (efter afgifter) mellem "traditionel" rom og rom fra tredjelande,

hvis der anvendes normale afgiftssatser (pr. liter ren alkohol og pr. flaske)

|| Rom fra FOD || Rom fra FOD || Rom fra FOD || Rom fra FOD || Rom fra FOD || Rom fra FOD || Rom fra FOD || Rom fra tredje­lande ||

|| 70 cl 40° || 70 cl 42° || 70 cl 50° || 1 liter 40° || 1 liter 50° || 1 liter 55° || 1 liter 59° || 70 cl 37,5° ||

Omkostninger ved rom i løs vægt pr. liter ren alkohol (inkl. forsikrings- og fragtomkostninger) || 3,00 || 3,00 || 3,00 || 3,00 || 3,00 || 3,00 || 3,00 || 1,01 ||

A: Udgifter til selve varen || 0,84 || 0,88 || 1,05 || 1,20 || 1,50 || 1,65 || 1,77 || 0,27 ||

B: Losningsudgifter || 0,04 || 0,04 || 0,04 || 0,04 || 0,04 || 0,04 || 0,04 || 0,04 ||

C: Told || 0,00 || 0,00 || 0,00 || 0,00 || 0,00 || 0,00 || 0,00 || 0,17 ||

D: Aftapningsudgifter || 0,40 || 0,40. || 0,40 || 0,50 || 0,50 || 0,50 || 0,50 || 0,40 ||

E: Lønomkostninger efter losning || 0,25 || 0,25 || 0,25 || 0,25 || 0,25 || 0,25 || 0,25 || 0,25 ||

F: Fragt til Frankrigs europæiske område || 0,07 || 0,07 || 0,07 || 0,08 || 0,08 || 0,08 || 0,08 || 0,07 ||

Summen af A - F || 1,60 || 1,64 || 1,80 || 2,07 || 2,37 || 2,52 || 2,64 || 1,20 ||

G: Punktafgift || 4,73 || 4,97 || 5,91 || 6,76 || 8,45 || 9,29 || 9,97 || 4,43 ||

H: VSS-afgift ("cotisation sur les boissons alcooliques") || 1,52 || 1,59 || 1,90 || 2,17 || 2,71 || 2,98 || 3,20 || 1,42 ||

Moms || 1,54 || 1,61 || 1,89 || 2,16 || 2,65 || 2,90 || 3,10 || 1,38 ||

Salgspris (inklusive skatter og afgifter) før slags- og forhandleravance || 9,39 || 9,81 || 11,51 || 13,15 || 16,18 || 17,69 || 18,90 || 8,43 ||

Antal solgte flasker (x 1000) (Nielsen-database 2011) || 9029,9 || 1271,2 || 2618,0 || 6716,0 || 3941,6 || 3684,2 || 35,6 || 8150 ||

3.2 Forskel i "markedsførings"omkostningerne

Virkningerne af denne omkostningsforskel forværres yderligere af den omstændighed, at "traditionel" rom i Frankrig typisk sælges med et højere alkoholindhold (40°, 42°, 50°, 55° og 59° i stedet for 37,5°) og i større flasker (1 liter i stedet for 0,7 liter). Det højere alkoholindhold udløser højere punktafgifter, en højere VSS-afgift (siden 2012) og desuden en højere merværdiafgift (moms) pr. liter rom, der sælges. Som følge heraf kan den omkostningsmæssige ulempe (inkl. afgifter) variere fra 0,95 EUR til 3,07 EUR pr. flaske à 0,7 liter med et maksimalt alkoholindhold på 50° og 10,47 EUR pr. flaske à 1,0 liter med et maksimalt alkoholindhold på 59° (tabel 5).

Således skyldes de omkostningsrelaterede ulemper ved markedsføring af "traditionel" rom ikke blot højere produktions- og fragtomkostninger, men også højere omkostninger til "markedsføring" i form af højere indenlandske skatter og afgifter, som skyldes de særlige forhold, hvorunder "traditionel" rom fra Frankrigs oversøiske departementer markedsføres (navnlig højere alkoholindhold og større flasker).

Faktisk markedsføres kun en tredjedel af "traditionel" rom under forhold, der svarer nogenlunde til de forhold, hvorunder konkurrenternes rom sælges, dvs. i flasker med 0,7 liter og et alkoholindhold på 40° (i stedet for 37,5°). Hvis man tager disse flasker som grundlag for en beregning af omkostningsforskellen (efter afgifter) i forhold til andre leverancer, svarer forskellen til ca. 340 EUR pr. hl ren alkohol eller ca. 20 % af den normale punktafgiftssats, der blev anvendt i 2012. I lyset af ovenstående argumenter om proportionalitet kan det stadig betragtes som proportionalt at yde kompensation for denne omkostningsmæssige ulempe (efter afgifter).

Dertil kommer, at selv om "traditionel" rom som følge af reduktionen i punktafgift og VSS-afgift sælges til betydeligt lavere priser end sammenlignelig rom importeret fra tredjelande (tabel 6), er dens andel af markedet i Frankrigs europæiske område alligevel faldet i løbet af det seneste årti. "Traditionel" rom synes således at være etableret i et markedssegment, hvor en (relativ) stigning i prisen udløser et fald i markedsandele, mens et yderligere (relativt) fald i priserne ikke medfører fordele i form af højere markedsandele.

Tabel 6 Detailpriser for rom i Frankrig 2008 til 2012, i EUR pr. flaske

2008 2009 2010 2011 2012

Rom fra tredjelande

Havana Club (70 cl, 37,5°) 13,57 14,11 14,42 14,65 15,90

Bacardi (70 cl, 37,5°) 13,44 13,89 14,25 14,21 14,92

"traditionel" rom

Saint James (70 cl, 40°) 11,14 11,17 11,32

Négrita (100 cl, 40°) 10,49 10,66 10,54 10,47 10,66

Charrette (100 cl, 49°) 13,89 14,54 14,39 14,48 15,02

Dillon (100 cl, 55°) 14,82 15,65 16,37 16,41 17,00

Kilde: IRI-markedsundersøgelser

Desuden lader det til, at "traditionel" rom sælges med en lavere avance i engros- og detailleddene: Når man sammenligner detailprisen på "traditionel" rom med detailprisen på konkurrerende rommærker på den ene side (tabel 6) og med kostprisen (før afgifter og avance) på den anden side (tabel 5) og derefter anvender en reduktion på op til 50 % i punktafgiften og VSS-afgiften, viser det sig, at salgs- og forhandleravancen for rom fra tredjelande let når op over 80 %, mens den samme avance for "traditionel" rom, som markedsføres i 1 liters flasker med et højt alkoholindhold, ligger lige over 60 %.

3.3 Proportionaliteten i en afgørelse om undtagelse

I henhold til artikel 110 i TEUF må ingen medlemsstat direkte eller indirekte pålægge varer fra andre medlemsstater interne afgifter af nogen art, som er højere end de afgifter, der direkte eller indirekte pålægges lignende indenlandske varer. Endvidere må ingen medlemsstat pålægge varer fra andre medlemsstater interne afgifter, som indirekte vil kunne beskytte andre produkter.

På grundlag af artikel 349 i TEUF kan Rådet imidlertid bemyndige medlemsstater med fjerntliggende regioner og departementer til at fravige bestemmelserne i artikel 110 i TEUF for at tage hensyn til den strukturelle sociale og økonomiske situation i disse regioner, som forværres af faktorer, der alvorligt hæmmer disse regioner i deres udvikling. Sådanne undtagelser må ikke underminere EU-rettens integritet og sammenhæng, herunder sammenhængen i det indre marked og de fælles politikker, f.eks. de fælles afgiftspolitikker, der er baseret på artikel 113 i TEUF. Undtagelserne skal således være proportionale, dvs. de må ikke gå videre end nødvendigt for at opveje de negative rammebetingelser, der hæmmer den økonomiske udvikling i disse regioner, og de må ikke give anledning til urimelig forvridning af konkurrencen på det indre marked. Derfor bør enhver undtagelse fra artikel 110 i TEUF principielt være begrænset til hel eller delvis kompensation for de omkostningsmæssige ulemper, som producenterne i disse regioner har.

På den anden side er der ingen producenter af rom i andre medlemsstater, og konkurrencen med andre stærke alkoholholdige drikkevarer såsom whisky og cognac er ret begrænset. Der skal en betydelig forskel i priserne til fordel for "traditionel" rom til for at få forbrugerne til at skifte fra disse konkurrerende varer til "traditionel" rom.

De franske myndigheder hævder, at de bør bemyndiges til at yde kompensation for alle de omkostningsmæssige ulemper i form af både højere produktions- og fragtomkostninger og højere punktafgift og VSS-afgift pr. flaske uanset flaskernes størrelse. Det vil sige, at "traditionel" rom, som sælges i større flasker og med et højere alkoholindhold, bør omfattes af en tilsvarende højere reduktion af punktafgiften. Begrundelsen herfor er ifølge de franske myndigheder, at franske forbrugere af "traditionel" rom ikke er villige til at betale den merpris for rom i større flasker og med et højere alkoholindhold, som den højere punktafgift, VSS-afgift og moms på sådanne produkter vil medføre. Dette synes at blive bekræftet af ovenstående analyse.

Derfor har Frankrig anmodet om en forlængelse af den gældende bemyndigelse (der gælder indtil udgangen af 2013) til at reducere punktafgiften med op til 50 % af den nationale standardsats. På nuværende tidspunkt anvender Frankrig en reduceret sats svarende til ca. 55 % af den standardsats, der anvendes på andre stærke alkoholvarer, der sælges i Frankrig.

Desuden har Frankrig pr. 1. januar 2012 ændret beregningsgrundlaget for VSS-afgiften fra 160 EUR pr. hl til 533 EUR pr. hl ren alkohol. Denne afgift kommer oven i den nationale punktafgift. Den Europæiske Unions Domstol har afgjort, at VSS-afgiften ikke er en punktafgift. Imidlertid anvendes der generelt en VSS-afgift svarende til højst 40 % af punktafgiften. På nuværende tidspunkt svarer den normale VSS-afgiftssats til ca. 32 % af den normale punktafgiftssats.

Samlet har den afgiftsmæssige fordel (punktafgift og VSS) for "traditionel" rom siden 2012 været fastsat til ca. 42 % af summen af den normale punktafgift og den normale VSS-afgift.

Mens reduktionen i punktafgiftssatsen for "traditionel" rom på op til 50 % af standardsatsen er godkendt ved Rådets beslutning 2007/659/EF som ændret ved Rådets afgørelse 896/2011/EU for op til 120 000 hl ren alkohol, omfatter Rådets beslutning ikke den reducerede VSS-afgift på "traditionel" rom.

Da der imidlertid ikke er nogen grund til at behandle punktafgifter og andre afgifter, navnlig VSS-afgiften, på alkoholholdige drikkevarer forskelligt, så længe den samlede forskelsbehandling til fordel for "traditionel" rom er proportional, kan det være berettiget at samle de to foranstaltninger i én afgørelse.

Rådet kunne i realiteten have bemyndiget Frankrig til at anvende en reduceret VSS-afgift på samme betingelser som den reducerede punktafgift, hvis Frankrig havde anmeldt denne foranstaltning, der er blevet anvendt på VSS-afgiften siden januar 2012. Det foreslås derfor, at Rådet med tilbagevirkende kraft godkender en reduktion i VSS-afgiften på "traditionel" rom med op til 50 % af standardsatsen for op til 120 000 hl ren alkohol.

3.4 Konklusion

For perioden 2014-2020 foreslås det derfor, at Frankrig bemyndiges til at reducere punktafgiftssatsen og VSS-afgiftssatsen med op til 50 % af den respektive standardsats, men at den samlede reduktion af punktafgiften og VSS-afgiften ikke må være højere end 50 % af den fulde afgiftssats for alkohol, der er fastsat i medfør af artikel 3 direktiv 92/84/EØF.

Det foreslås også, at Frankrig forpligtes til at udarbejde en midtvejsrapport, der forelægges for Europa-Kommissionen senest den 31. juli 2017, så denne kan vurdere, om de forhold, der ligger til grund for indrømmelsen af den afgiftsmæssige undtagelse, stadig er til stede, og om den skattemæssige fordel, som Frankrig indrømmer, fortsat er proportional og tilstrækkelig til at støtte en konkurrencepræget værdikæde fra sukkerrør over sukker til rom i Guadeloupe, Fransk Guyana, Martinique og Réunion. Rapporten bør også indeholde oplysninger om markedsføringsomkostningerne. Hvis oplysningerne viser, at den afgiftsmæssige undtagelse ikke længere er berettiget - fuldt ud eller delvist - eller at den af konkurrencemæssige årsager og i lyset af sin internationale dimension er mindre hensigtsmæssig end alternative foranstaltninger, kan der eventuelt vedtages en gradvis afvikling af undtagelsen frem til periodens udløb.

4. JURIDISKE ASPEKTER AF FORSLAGET

Oversigt over de foreslåede foranstaltninger Ifølge forslaget til afgørelse bemyndiges Frankrig til at anvende en reduceret punktafgiftssats og en reduceret sats for afgiften "cotisation sur les boissons alcooliques" (VSS) på "traditionel" rom fremstillet i Guadeloupe, Fransk Guyana, Martinique eller Réunion. Undtagelsen gælder for et årligt kontingent på 120 000 hl ren alkohol i perioden fra den 1. januar 2014 til den 31. december 2020. Summen af de reducerede satser (som omhandlet i artikel 1) kan være lavere end minimums­punktafgiftssatsen for alkohol som fastsat i direktiv 92/84/EØF, men hver enkelt sats må højst være 50 % lavere end den nationale standardsats for alkohol. For 2012 og 2013 ændrer forslaget Rådets beslutning 2007/659/EF som ændret ved Rådets afgørelse 896/2011/EU, idet VSS-afgiften inkluderes i anvendelsesområdet med tilbagevirkende kraft, dvs. fra den 1. januar 2012, således at der kan anvendes en lavere VSS-afgiftssats for "traditionel" rom fremstillet i Guadeloupe, Fransk Guyana, Martinique og Réunion. Den reducerede VSS-afgiftssats for denne periode kan også være lavere end minimumspunktafgiftssatsen for alkohol som fastsat i direktiv 92/84/EØF, men må højst være 50 % lavere end den nationale standardsats for VSS-afgiften. De franske myndigheder forpligtes til at forelægge en midtvejsrapport for Kommissionen senest den 31. juli 2017. Rapporten skal sætte Kommissionen i stand til at vurdere, om de forhold, der ligger til grund for undtagelsen, stadig er til stede, og om den afgiftsmæssige fordel, som Frankrig indrømmer, stadig er proportional og tilstrækkelig til at kompensere værdikæden fra sukkerrør over sukker til rom i Guadeloupe, Fransk Guyana, Martinique og Réunion for regionernes ugunstige strukturelle sociale og økonomiske situation, der forværres af deres fjerne beliggenhed, deres status som øsamfund, deres lille areal, deres vanskelige topografiske og klimatiske forhold og deres økonomiske afhængighed af nogle få produkter - forhold, som er vedvarende og kumulative, og som alvorligt hæmmer disse regioner i deres udvikling. Rapporten skal også indeholde ajourførte oplysninger om de pågældende salgsomkostninger og om de foranstaltninger, der er truffet for at bringe dem på linje med konkurrerende romproducenters salgsomkostninger.

Retsgrundlag Artikel 349 i TEUF.

Nærhedsprincippet Rådet har enekompetence til på grundlag af artikel 349 i TEUF at vedtage særlige foranstaltninger henblik på at tilpasse anvendelsen af traktaterne, herunder de fælles politikker, i regionerne i den yderste periferi på grund af de vedvarende ugunstige vilkår, der påvirker disse regioners sociale og økonomiske situation. Dette gælder også for indrømmelse af undtagelser fra artikel 110 i TEUF. Forslaget er derfor i overensstemmelse med nærhedsprincippet.

Proportionalitetsprincippet

Forslaget går ikke ud over, hvad der er nødvendigt for at kompensere for de negative sociale og økonomiske betingelser, der afspejler sig i de højere omkostninger i forbindelse med produktion af "traditionel" rom samt markedsføring heraf i Frankrigs europæiske område. De særlige afgiftsbestemmelser, der foreslås, forhindrer således ikke konkurrerende romproducenter i fortsat at øge deres andel på det franske marked. ||

Reguleringsmiddel/reguleringsform

Foreslået reguleringsmiddel: rådsafgørelse.

Andre instrumenter ville ikke være egnede af følgende årsager: Undtagelser, der indrømmes i henhold til artikel 349i TEUF, fastlægges ved Rådets afgørelse. Desuden er formålet med forslaget at ændre en retsakt, der i sig selv er en rådsbeslutning, og som er vedtaget på samme retsgrundlag (tidligere artikel 299, stk. 2, i EF-traktaten).

5. VIRKNINGER FOR BUDGETTET

Forslaget har ingen indvirkning på EU-budgettet.

2013/0413 (CNS)

Forslag til

RÅDETS AFGØRELSE

om bemyndigelse af Frankrig til at anvende en reduceret sats for visse indirekte skatter på "traditionel" rom fremstillet i Guadeloupe, Fransk Guyana, Martinique eller Réunion og om ændring af beslutning 2007/659/EF

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 349,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Europa-Parlamentet[7],

efter en særlig lovgivningsprocedure, og

ud fra følgende betragtninger:

(1) Ved Rådets beslutning 2007/659/EF[8] bemyndiges Frankrig til at anvende en reduceret punktafgiftssats på "traditionel" rom, der er fremstillet i Guadeloupe, Fransk Guyana, Martinique eller Réunion og sælges i Frankrigs europæiske område; den reducerede sats kan være lavere end den minimumspunktafgiftssats, der er fastsat i Rådets direktiv 92/84/EØF[9], men højst 50 % lavere end nationale standardsats for alkohol. Siden den 1. januar 2011 har anvendelsen af den reducerede punktafgiftssats været begrænset til et årligt kontingent på 120 000 hl ren alkohol. Undtagelsesbestemmelsen udløber den 31. december 2013.

(2) Den 12. marts 2013 anmodede de franske myndigheder Kommissionen om at forelægge et forslag til Rådets afgørelse om forlængelse af den undtagelse, der er fastsat i beslutning 2007/659/EF, under uændrede betingelser indtil den 31. december 2020. Den 3. juli og den 2. august 2013 blev denne anmodning suppleret af yderligere oplysninger og ændret, for så vidt angår de forskellige franske afgifter, der skal omfattes af afgørelsen.

(3) De franske myndigheder underrettede også Kommissionen om, at den nationale lovgivning om en særlig afgift på alkoholholdige drikkevarer ("cotisation sur les boissons alcooliques", også kendt som "vignette sécurité sociale" eller VSS) var blevet ændret med virkning fra den 1. januar 2012; denne lovgivning vedrører et bidrag til den nationale sygesikring, der opkræves på alkoholholdige drikkevarer, som sælges i Frankrig, ud over den nationale punktafgift, og som har til formål at imødegå de helbredsmæssige risici, der er forbundet med umådeholdent forbrug af alkohol. Navnlig blev afgiftsgrundlaget ændret fra 160 EUR pr. hl til 533 EUR pr. hl ren alkohol, og der blev indført en begrænsning af VSS-afgiftens størrelse, der blev knyttet til den gældende punktafgift.

(4) I forbindelse med anmodningen om en forlængelse af den undtagelse, der er fastsat ved beslutning 2007/659/EF, indtil den 31. december 2020, anmodede de franske myndigheder Kommissionen om, at VSS-afgiften med virkning fra den 1. januar 2012 inkluderes blandt de afgifter, for hvilke der kan anvendes en lavere sats på "traditionel" rom fremstillet i de fire regioner i Frankrigs yderste periferi, der er anført i beslutning 2007/659/EF.

(5) I stedet for at forlænge den undtagelse, der er fastsat ved beslutning 2007/659/EF, bør Rådet derfor vedtage en ny afgørelse om en undtagelse, der omfatter begge afgifter, dvs. både en differentiering af den punktafgift, der er fastsat ved direktiv 92/84/EØF, og VSS-afgiften.

(6) I betragtning af det lokale markeds begrænsede størrelse kan destillerierne i de oversøiske departementer kun videreudvikle deres aktiviteter, hvis de får tilstrækkelig adgang til markedet i Frankrigs europæiske område, hvor størstedelen af romproduktionen afsættes (mere end 71 % af produktionen). Der er to årsager til, at producenterne af "traditionel" rom har svært ved at klare sig i konkurrencen på EU-markedet: højere produktionsomkostninger og højere afgifter pr. flaske, da "traditionel" rom typisk markedsføres med et højere alkoholindhold og i større flasker.

(7) Produktionsomkostningerne i værdikæden sukkerrør-sukker-rom i de oversøiske departementer er højere end i andre regioner i verden. Navnlig er lønomkostningerne højere, da den franske arbejdsmarkedslovgivning finder anvendelse i Guadeloupe, Fransk Guyana, Martinique og Réunion. Disse regioner i den yderste periferi er også omfattet af EU's miljø- og sikkerhedskrav, hvilket medfører store investeringer og omkostninger, som ikke er direkte relateret til produktiviteten, om end en del af disse investeringer er omfattet af Unionens strukturfonde. Desuden er destillerierne i disse regioner mindre end internationale koncerners destillerier. Dette medfører højere produktionsomkostninger pr. enhed. Samlet svarer alle de direkte yderligere produktionsomkostninger, herunder fragt og forsikring, ifølge de franske myndigheder til ca. 12 % af den normale franske punktafgift på stærk alkohol i 2012.

(8) "Traditionel" rom solgt i Frankrigs europæiske område markedsføres typisk i større flasker (60 % af den markedsførte rom sælges i flasker, der indeholder 1 liter) og med et højere alkoholindhold (fra 40° til 59°) end konkurrerende rom, som typisk markedsføres i flasker med 0,7 liter og et alkoholindhold på 37,5°. Det høje alkoholindhold udløser højere punktafgifter, en højere VSS-afgift og desuden en højere merværdiafgift (moms) pr. liter rom, der sælges. De samlede meromkostninger, dvs. højere produktionsomkostninger, højere fragtomkostninger og højere afgifter (punktafgifter og moms), svarer således til mellem 40 % og 50 % af den normale franske punktafgift på stærk alkohol i 2012. Desuden ville ændringen i beregningsgrundlaget for VSS-afgiften fra 160 EUR pr. hl til 533 EUR pr. hl ren alkohol fra den 1. januar 2012 (plus tilhørende moms) have haft en yderligere negativ virkning på prisen på "traditionel" rom med et højere alkoholindhold, svarende til ca. 10 % af den normale punktafgiftssats. For at udligne denne yderligere negative virkning blev der indført en reduceret VSS-afgiftssats til fordel for "traditionel" rom fra de fire regioner i Frankrigs yderste periferi.

(9) Den afgiftsmæssige fordel i forbindelse med både den harmoniserede punktafgift og VSS-afgiften skal forblive proportional, så EU-rettens integritet og sammenhæng ikke undermineres, og så der sikres lige konkurrencevilkår på det indre marked og en ensartet statsstøttepolitik.

(10) De ekstra omkostninger, der er en følge af den årtier lange markedsføringspraksis, hvorefter "traditionel" rom sælges med et højere alkoholindhold, hvilket udløser højere afgifter, bør derfor også tages i betragtning.

(11) I 2012 anvendte Frankrig en punktafgift på 903 EUR pr. hl ren alkohol for "traditionel" rom, hvilket svarer til 54,4 % af standardsatsen. Frankrig anvendte også en VSS-afgift på 361,20 EUR pr. hl ren alkohol, hvilket svarer til 67,8 % af den normale VSS-sats. Disse afgiftsreduktioner svarer tilsammen til en afgiftsmæssig fordel på 928,80 EUR pr. hl ren alkohol eller en afgiftsmæssig fordel i forhold til de samlede normale satser (punktafgift og VSS) på 42,8 %.

(12) Ved beslutning 2007/659/EF bemyndiges Frankrig til at anvende en reduceret punktafgiftssats på "traditionel" rom på op til 50 % af den nationale standardsats for alkohol. Denne beslutning omfattede ikke den reducerede VSS-afgiftssats for "traditionel" rom, som først senere blev indført som en kompensationsforanstaltning for den ekstra byrde for producenterne af denne rom, som reformen af VSS-systemet medførte fra den 1. januar 2012.

(13) Det er nødvendigt at rette op på denne situation ved også at lade de principper, der blev anvendt i forbindelse med undtagelsen fra traktatens artikel 110 for den harmoniserede punktafgift, gælde for VSS-afgiften. Samtidig bør den afgiftsmæssige fordel, der kan indrømmes, fra januar 2014 begrænses til en maksimal procentdel af standardsatserne pr. hl ren alkohol for den harmoniserede punktafgift på stærk alkohol og VSS-afgiften.

(14) Der bør indrømmes en ny undtagelse for syv år, fra den 1. januar 2014 til den 31. december 2020.

(15) Frankrig bør forelægge en midtvejsrapport for Kommissionen, så denne kan vurdere, om de forhold, der ligger til grund for undtagelsen, stadig er til stede, om den afgiftsmæssige fordel, som Frankrig indrømmer, stadig er proportional, og om der kan tænkes at være et alternativ til afgiftsmæssige undtagelser, der også er tilstrækkeligt til at støtte en konkurrencepræget værdikæde fra sukkerrør over sukker til rom, idet den internationale dimension tages i betragtning.

(16) I beslutning 2007/659/EF kunne der endnu ikke tages højde for de ændrede forhold efter reformen af VSS-systemet. Det er derfor nødvendigt at ændre denne beslutning og inkludere den reducerede VSS-sats i den undtagelse, der er fastsat i beslutningen, med virkning fra den 1. januar 2012.

(17) Denne afgørelse gælder med forbehold af en eventuel anvendelse af traktatens artikel 107 og 108 —

VEDTAGET DENNE AFGØRELSE:

Artikel 1

Uanset artikel 110 i traktaten om Den Europæiske Unions funktionsmåde bemyndiges Frankrig til at forlænge anvendelsen i Frankrigs europæiske område af en punktafgiftssats på "traditionel" rom fremstillet i Guadeloupe, Fransk Guyana, Martinique eller Réunion, som er lavere end den fulde afgiftssats for alkohol, der er fastsat i artikel 3 i direktiv 92/84/EØF, samt af en sats for afgiften benævnt "cotisation sur les boissons alcooliques" (VSS), der er lavere end den fulde afgiftssats, der er fastsat i den nationale lovgivning.

Artikel 2

Undtagelsen i artikel 1 er begrænset til rom som defineret i bilag II, punkt 1, litra f), til Europa-Parlamentets og Rådets forordning (EF) nr. 110/2008[10] og fremstillet i Guadeloupe, Fransk Guyana, Martinique eller Réunion på grundlag af sukker fra sukkerrør høstet på fremstillingsstedet med et indhold af flygtige elementer ud over ethyl- og methylalkohol på 225 g eller derover pr. hektoliter ren alkohol og med et alkoholindhold på 40 % vol. eller derover.

Artikel 3

1. De reducerede satser for punktafgiften og VSS-afgiften, der er nævnt i artikel 1, og som gælder for den rom, der er nævnt i artikel 2, anvendes på et årligt kontingent på 120 000 hl ren alkohol.

2. De reducerede satser for punktafgiften og VSS-afgiften, der er nævnt i artikel 1, kan hver især være lavere end minimumspunktafgiftssatsen for alkohol som fastsat i direktiv 92/84/EØF, men må højst være 50 % lavere end den fulde punktafgiftssats for alkohol, der er fastsat i overensstemmelse med artikel 3 i direktiv 92/84/EØF, eller den fulde VSS-afgiftssats for alkohol.

3. Den samlede afgiftsmæssige fordel, der indrømmes i overensstemmelse med stk. 2, må højst udgøre 50 % af den fulde afgiftssats for alkohol, der er fastsat i overensstemmelse med artikel 3 i direktiv 92/84/EØF.

Artikel 4

Senest den 31. juli 2017 forelægger Frankrig en rapport for Kommissionen, så denne kan vurdere, om de forhold, der ligger til grund for undtagelsen, stadig er til stede, og om den afgiftsmæssige fordel, som Frankrig indrømmer, har været og forventes fortsat at være proportional og tilstrækkelig til at støtte en konkurrencepræget værdikæde fra sukkerrør over sukker til rom i Guadeloupe, Fransk Guyana, Martinique og Réunion.

Artikel 5

I beslutning 2007/659/EF foretages følgende ændringer:

(1) Artikel 1 affattes således:

"Artikel 1

Uanset artikel 110 i traktaten om Den Europæiske Unions funktionsmåde bemyndiges Frankrig til at forlænge anvendelsen i Frankrigs europæiske område af en punktafgiftssats på "traditionel" rom fremstillet i Guadeloupe, Fransk Guyana, Martinique eller Réunion, som er lavere end den fulde afgiftssats for alkohol, der er fastsat i artikel 3 i direktiv 92/84/EØF, samt af en sats for afgiften benævnt "cotisation sur les boissons alcooliques" (VSS), der er lavere end den fulde afgiftssats, der er fastsat i den nationale lovgivning."

(2) Artikel 3 affattes således:

"Artikel 3

1. De reducerede satser for punktafgiften og VSS-afgiften, der er nævnt i artikel 1, og som gælder for den rom, der er nævnt i artikel 2, anvendes på et årligt kontingent på 120 000 hl ren alkohol.

2. De reducerede satser for punktafgiften og VSS-afgiften, der er nævnt i artikel 1, kan hver især være lavere end minimumspunktafgiftssatsen for alkohol som fastsat i direktiv 92/84/EØF, men må højst være 50 % lavere end den fulde punktafgiftssats for alkohol, der er fastsat i overensstemmelse med artikel 3 i direktiv 92/84/EØF, eller den fulde VSS-afgiftssats for alkohol.

Artikel 6

Denne afgørelse anvendes fra den 1. januar 2014 til den 31. december 2020.

Artikel 5 anvendes dog fra den 1. januar 2012 til den 31. december 2013.

Artikel 7

Denne afgørelse er rettet til Den Franske Republik.

Udfærdiget i Bruxelles, den […].

På Rådets vegne

Formanden

[1] Før 2009 var VSS-afgiften (eller socialsikringsbidraget) 130 EUR pr. hl, svarende til 325 EUR pr. hl ren alkohol for drikkevarer med et alkoholindhold på 40 % vol. I 2011 blev afgiften sat op til 160 EUR pr. hl (400 EUR pr. hl ren alkohol), og i 2012 blev den omlagt, så den nu a) beregnes pr. hl ren alkohol, og b) for rom fra FOD ikke kan overstige 40 % af punktafgiften.

[2] Se fodnote 1.

[3] Afgiftssatserne blev ændret to gange i 2012. Indtil den anden ændring i maj var fordelen for rom fra FOD 972,02 EUR pr. hl ren alkohol.

[4] Dette skøn er dog muligvis for højt, da der ikke er taget hensyn til, at engros- og detailforhandlerne måske ikke har ladet hele nedsættelsen af punktafgiften og VSS-afgiften komme forbrugerne til gode, at anvendelse af standardsatserne kunne have medført et fald i efterspørgslen, og at en én-til-én-substitution mellem "traditionel" og konkurrerende rom ville føre til lavere afgiftsindtægter, da konkurrerende rom sælges med et lavere alkoholindhold.

[5] Kilde: KOM (2011) 577 endelig af 22. september 2011. Skøn for 2011-2013 er fra samme kilde og fremgår også af betragtningerne til afgørelse 896/2011/EU.

[6] Forskellen mellem den normale punktafgift på spiritus og den reducerede afgift på rom fra FOD, herunder VSS-afgiften.

[7] EUT C XXX af XXX, s. XXX.

[8] Rådets beslutning 2007/659/EF af 9. oktober 2007 om bemyndigelse af Frankrig til at anvende en reduceret punktafgiftssats på "traditionel" rom fremstillet i Guadeloupe, Fransk Guyana, Martinique eller Réunion (EUT L af 13.10.2007, s. 12).

[9] Rådets direktiv 92/84/EØF af 19. oktober 1992 om indbyrdes tilnærmelse af punktafgiftssatserne for alkohol og alkoholholdige drikkevarer (EFT L 316 af 31.10.1992, s. 29).

[10] Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (EUT L 39 af 13.2.2008, s. 16).